text: Politiet leder efter mountainbiker med helikopter
  29 december 2016 kl. 21.53
  Sydøstjyllands Politi leder i disse timer efter en motionscyklist, der forlod sit hjem i torsdag morgen, men som ikke er set siden.
  Forsvarets redningshelikopter flyver torsdag aften rundt over Gelballe og Fovslev skove for at lede efter en 46-årig mand, der ikke er kommet hjem efter sin daglige cykeltur. 
  Torsdag morgen forlod manden sit hjem, for at tage på cykeltur i en af skovene omkring Kolding. Det gør han tit, og familien undrede sig, da han ikke kom hjem igen.
  - Vi frygter jo nu, at han er kommet til skade et sted på turen, og ikke selv kan komme hjem, fortæller vagtchef ved Sydøstjyllands Politi Jørn Lindhardt til TV SYD.
  Endnu udsender politiet ikke en officiel efterlysning, men hvis man går tur i skovene omkring Kolding kan man holde øjne og ører åbne.
  